Document ID: 31983R1935

*****
ΚΑΝΟΝΙΣΜΟΣ (ΕΟΚ) αριθ. 1935/83 ΤΗΣ ΕΠΙΤΡΟΠΗΣ
της 13ης Ιουλίου 1983
περί τροποποιήσεως του κανονισμού (ΕΟΚ) αριθ. 563/82 περί λεπτομερειών εφαρμογής του κανονισμού (ΕΟΚ) αριθ. 1208/81 για τη διαπίστωση των τιμών αγοράς των χονδρών βοοειδών σύμφωνα με την κοινοτική κλίμακα κατατάξεως σφαγίων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας,
τον κανονισμό (ΕΟΚ) αριθ. 1208/81 του Συμβουλίου της 28ης Απριλίου 1981 περί θεσπίσεως κοινοτικής κλίμακας κατατάξεως των σφαγίων χονδρών βοοειδών (2), και ιδίως το άρθρο 3 παράγραφος 1,
Εκτιμώντας:
ότι το άρθρο 2 του κανονισμού (ΕΟΚ) αριθ. 563/82 της Επιτροπής (3) θέσπισε τα κριτήρια για τη διάκριση μεταξύ των σφαγίων των νεαρών μη ευνουχισμένων αρσενικών ζώων με ηλικία μικρότερη από δύο έτη, και των υπόλοιπων σφαγίων μη ευνουχισμένων αρσενικών ζώων με βάση το βαθμό οστεοποίησης των ακανθωδών αποφύσεων των οσφυϊκών σπονδύλων· ότι πρέπει να προβλεφθεί η ορθότερη εφαρμογή των κριτηρίων αυτών και ιδίως να γίνει αποδεκτός ένας ελαφρώς ανώτερος βαθμός οστεοποίησης για τους τελευταίους πρόσθιους ραχιαίους σπονδύλους·
ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 2 του κανονισμού (ΕΟΚ) αριθ. 563/82 αντικαθίσταται από το ακόλουθο κείμενο:
«Άρθρο 2
Για την εφαρμογή του άρθρου 3 παράγραφος 1 του κανονισμού (ΕΟΚ) αριθ. 1208/81, η διάκριση μεταξύ των σφαγίων των νεαρών μη ευνουχισμένων αρρένων ζώων ηλικίας μικρότερης των δύο ετών και των υπολοίπων σφαγίων μη ευνουχισμένων αρρένων ζώων, γίνεται βάσει του βαθμού οστεοποιήσεως των ακανθωδών αποφύσεων των οσφυϊκών σπονδύλων.
Για τα σφάγια των νεαρών μη ευνουχισμένων αρσενικών ζώων με ηλικία μικρότερη από δύο έτη, οι χονδρώδεις απολήξεις των ακανθωδών αποφύσεων των τεσσάρων εμπροσθίων ραχιαίων σπονδύλων δεν πρέπει να εμφανίζουν περισσότερες από τις αρχικές ενδείξεις οστεοποίησης και οι χονδρώδεις απολήξεις των ακανθωδών αποφύσεων του πέμπτου, έκτου, έβδομου, όγδοου και ένατου ραχιαίου σπονδύλου δεν πρέπει να βρίσκονται σε προχωρημένο στάδιο οστεοποίησης.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 13 Ιουλίου 1983.

Labels: 2
17
7
3
6